**Hotarele nesfârşite ale iernii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Credința este, până la urmă, puterea de a iubi.”

- Şi ninge iar, de parcă s-ar întoarce

Gerar cu herghelii de cai sălbatici,

La geamul meu ninsoarea-i pân’ la streşini

Şi-n gheţurile ei suntem ostatici.

Aprinde focu-n teracota albă

Şi spune-mi o poveste despre tine,

Adu vin fiert în cănile de-aramă,

Mai minte-mă că primăvara vine

Definitiv de mâine. Intră-n casă

C-un vraf de cărţi şi vino mai aproape

Să desluşeşti misterul ce se-ascunde

În ochii mari când te închid sub pleoape.

- E iarna ta ca un copil ce stoarce

Din ochii umezi lacrimi de zăpadă,

Ar vrea să stea, ar vrea să plece, parcă

Tot anotimpul ăsta e-o butadă.

Eu mai aprind în șemineu, în joacă,

O fantezie, pentru înc-o lună,

Să bem un vin, îl sorb și de pe toarta

Ulciorului din piept. Ah, ce nebună

E primăvara asta-ntârziată

Ce lasă focul să danseze-n vatră,

Complicea iernii, şi-om petrece până

Se vor topi cetăţile de piatră.

Liliana Trif Ioan Grigoraș